KLASA: P-238/23

URBROJ: 711-02-01/03-2024-05

Zagreb, 4. listopada 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo-Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznika Zvonimira Troskota, OIB: …………….., zastupnika u Hrvatskom saboru,** pokrenutom temeljem Obavijesti Povjerenstva na radnom sastanku 8. svibnja 2024. na 61. sjednici održanoj 4. listopada 2024., donosi sljedeću

**ODLUKU**

1. **Propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u izvješćima o imovinskom stanju dužnosnika i stanja imovine kako proizlazi iz podataka pribavljenih od nadležnih tijela, u odnosu na nesklad između prijavljene imovine iz imovinske kartice podnesenih 10. veljače 2021.,** **28. siječnja 2022. i 25. siječnja 2023. i stanja imovine kako proizlazi iz podataka pribavljenih od nadležnih tijela, i to u dijelu „Podatci o obvezama“, u kojima je prijavljen podatak da obveznik nema obveza, dok iz podataka Porezne uprave proizlazi da je obveznik, na temelju prethodno sklopljenog ugovora o najmu stana, imao obvezu plaćanja najamnine, koja je u vrijeme stupanja na dužnost, zatim krajem 2021. i krajem 2022. iznosila mjesečno 2.800,00 kuna, obveznik Zvonimir Troskot, zastupnik u Hrvatskom saboru, počinio je povredu članka 29. ZSSI-a, u vezi s člancima 10., 11. i 12. stavkom 3. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Zvonimiru Troskotu se izriče novčana kazna u iznosu od 530,00 eura.**
3. **Nalaže se obvezniku Zvonimiru Troskotu da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190- OIB obveznika-23823.**
4. **Ako obveznik novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je 8. svibnja 2024. odlučilo da u predmetu P-238/23 postoje pretpostavke za pokretanje postupka vezano za moguću povredu odredbe članka 27. u svezi sa člancima 8. i 9. Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19, dalje u tekstu: ZSSI/11) i članka 29. u svezi sa člankom 10., 11. i 12. stavkom 3. ZSSI-a, kojima je propisana obveza potpune i istinite prijave podataka o imovinskom stanju obveznika, o čemu je obvezniku dostavljena obavijest KLASA: P-238/23, URBROJ: 711-02-01/04-2024-02 od 8. svibnja 2024.

Povjerenstvo prvenstveno napominje da je u ovom slučaju postupak protiv obveznika pokrenut sukladno odredbama ZSSI-a, dok su materijalne odredbe uzete u obzir temeljem ZSSI-a/11, koji je bio na snazi do 25.12.2021. i ZSSI-a koji je stupio na snagu 25.12.2021., budući da su moguće povrede učinjene za vrijeme važenja oba navedena zakona. Međutim, Povjerenstvo je u međuvremenu zaprimilo dvije presude Visokog upravnog suda (dalje u tekstu: VUS), br. UsII-66/2024-6 dana 25.04.2024. i dana 02.07.2024. presudu br. UsII-50/2024-5 od 23. 05.2024. u kojoj presudi je VUS zauzeo stav da je : „tužitelj bio dužan primijeniti onaj zakon koji je na snazi u vrijeme pokretanja postupka, a ne Zakon koji je prestao važiti 25.12.2021.“ Isto tako ističe se i u presudi br. UsII-108/23-5 od 28.09.2023. u kojoj je zauzet stav da je „tuženik u obrazloženju osporavane odluke primijenio pogrešan zakon, budući da je primijenio ZSSI-a/11, a postupak je započeo temeljem prijave podnesene u vrijeme važenja ZSSI-a. Međutim navedeno ne utječe na zakonitost osporavane odluke, budući da je odredba članka 27. u svezi s člancima 8. i 9. ZSSI/11 istovjetna odredbi članka 29. u svezi s člancima 10.,11, i 12. st.3 ZSSI-a“, te je istovjetno odlučeno i u presudi UsII-108/23-5 od 28.09.2023.

Slijedom navedenog, postupajući sukladno pravomoćnim sudskim odlukama te uzimajući u obzir činjenicu da je sukladno članku 45. ZSSI-a pravna zaštita protiv odluka Povjerenstva osigurana upravo pred VUS RH, to je ovaj postupak materijalnopravno dovršen sukladno odredbama ZSSI-a, prema zakonu koji je na snazi od 25. prosinca 2021. Štoviše, Povjerenstvo naglašava kako u ovom konkretnom slučaju postoji kontinuitet pravne norme iz članka 27. u svezi s člancima 8. i 9. ZSSI/11 i pravne norme iz članka 29. u svezi s člancima 10.,11, i 12. st. 3. ZSSI-a s obzirom da su navedene odredbe istovjetne.

Povjerenstvo je otvorilo predmet provjere imovinskih kartica obveznika Zvonimira Troskota po službenoj dužnosti, a u vezi s medijskim člankom, objavljenim 17. rujna 2023. g. na internetskom portalu dnevno.hr. U navedenom članku se dovodi u pitanje točnost prijavljenih podataka o prebivalištu obveznika Troskot te se citira navod u Večernjem listu prema kojem obveznik izjavljuje da živi u iznajmljenom stanu, a da u majčinom stanu samo povremeno boravi. U članku se dovodi u pitanje i iznos primitka obveznika za dužnost koju obnaša.

Nakon prikupljenih podataka i provedene redovite provjere Povjerenstvo je na stručnom radnom sastanku Povjerenstva održanom 8. svibnja 2024. utvrdilo postojanje pretpostavki za pokretanje postupka radi moguće povrede odredaba ZSSI i ZSSI/11 te je o istome obavijestilo obveznika obaviješću KLASA: P-238/23, URBROJ: 711-02-01/04-2024-02. Navedenom obaviješću obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznik je navedenu obavijest uredno zaprimio dana 8. srpnja 2024., ali se na istu nije očitovao.

Člankom 3. stavkom 1. točkom 3. Zakona o sprječavanju sukoba interesa ("Narodne novine" br. 26/2011., 12/2012., 126/2012., 57/2015., 98/2019., 143/2021., dalje u tekstu ZSSI/11) bilo je propisano da su zastupnici u Hrvatskom saboru dužnosnici u smislu ZSSI/11.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru obveznici u smislu ZSSI-a.

Uvidom u Registar obveznika, kojeg Povjerenstvo ustrojava i vodi, utvrđeno je kako dužnost zastupnika u Hrvatskom saboru obnašate od 22. srpnja 2020. Stoga ste povodom obnašanja navedene dužnosti obvezni postupati sukladno odredbama oba navedena Zakona.

Člankom 27. ZSSI-a propisano je kako redovita provjera podataka iz podnesene imovinske kartice predstavlja provjeru podataka iz članaka 10. do 12. ZSSI-ja koja se obavlja prikupljanjem, razmjenom podataka i usporedbom prijavljenih podataka o imovini iz podnesenih imovinskih kartica obveznika s pribavljenim podacima od Ministarstva financija, Porezne uprave i drugih nadležnih tijela Republike Hrvatske sukladno odredbama ovoga Zakona i podzakonskih propisa donesenih na temelju ZSSI-a

Člankom 28. stavkom 1. ZSSI-a propisano je kako će Povjerenstvo bez odgađanja zatražiti od obveznika pisano očitovanje s potrebnim dokazima ako prilikom provjere podataka proizlazi mogući nesklad, odnosno nerazmjer između prijavljene imovine iz podnesene imovinske kartice sukladno člancima 10. do 12. ZSSI-a i stanja imovine kako proizlazi iz pribavljenih podataka nadležnih tijela iz članka 27. ZSSI-a. Obveznik je dužan, sukladno odredbi članka 28. stavka 2. ZSSI-a, dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 29. ZSSI-a propisano je da ako obveznik ne dostavi Povjerenstvu pisano očitovanje iz članka 28. stavka 2. ovoga Zakona u roku od 15 dana ili ne priloži odgovarajuće dokaze na temelju kojih se osnovano može utvrditi da je stvarno imovinsko stanje bilo istovjetno prijavljenim podacima, a ne podacima pribavljenima od nadležnih tijela, Povjerenstvo će pokrenuti postupak zbog povrede odredbi članka 10., članka 11. i članka 12. stavka 3. ovoga Zakona.

Imajući na umu navedene okolnosti, u ovom predmetu provedena je ciljana redovita provjera prijavljenih podataka u odobrenim imovinskim karticama obveznika, koje su relevantne za razdoblje eventualnog prebivanja u iznajmljenom stanu te s tim u vezi eventualnog propusta obveznika da prijavi obvezu plaćanja najamnine za navedeni stan. Povjerenstvo napominje da netočan podatak o prebivalištu obveznika, odnosno propust obveznika da pravovremeno prijavi promjenu prebivališta nije predmet nadležnosti Povjerenstva odnosno sam po sebi ne predstavlja povredu odredaba ZSSI-a.

Sukladno članku 10. stavku 4. ZSSI-ja obveznici su dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Sukladno odredbi članka 11. stavak 5. ZSSI-a obveznici su dužni, između ostalog, prijaviti u imovinskoj kartici podatke o dohotku od nesamostalnog rada, kao i podatke o dugovima, preuzetnim jamstvima i ostalim obvezama.

Sukladno odredbi članka 12. stavka 3. ZSSI-a na traženje Povjerenstva i u roku koji ono odredi obveznik je dužan dostaviti dopune, objašnjenja i dokaze o navodima iz podnesene imovinske kartice.

Povjerenstvo je provelo postupak redovite provjere te je utvrdilo sljedeće.

Uvidom u evidencije Povjerenstva utvrđeno je da je obveznik Zvonimir Troskot podnio imovinske kartice 10. veljače 2021. povodom stupanja na dužnost, 28. siječnja 2022. povodom godišnje obveze podnošenja i 25. siječnja 2023., koje su u postupku administrativne provjere odobrene i javno objavljene te koje su relevantne za ovu ciljanu redovitu provjeru.

U postupku provjere podataka u dijelu koji se odnosi na obveze obveznika, Povjerenstvo je izvršilo uvid u gore navedene imovinske kartice i utvrdilo kako je obveznik Zvonimir Troskot u svim podnesenim imovinskom karticama, u dijelu „Podatci o obvezama“, naveo kako iste ne postoje.

Stoga je Povjerenstvo donijelo Zaključak Broj: 711-I-2519-RP-28/23-06-10 od 23. studenog 2023. godine kojim je obveznik pozvan pisano se očitovati i priložiti potrebne dokaze u roku od 15 dana od primitka Zaključka u odnosu na mogući nesklad, odnosno nerazmjer, između prijavljene imovine iz 10. veljače 2021. g., 28. siječnja 2022. g. i 25. siječnja 2023. g., i stanja imovine kako proizlazi iz podataka pribavljenih od nadležnih tijela, i to:

- u svim navedenim imovinskim karticama, u dijelu „Podatci o obvezama“, u kojima je prijavljen podatak da obveznik nema obveza, dok iz podataka Porezne uprave proizlazi da je obveznik, na temelju prethodno sklopljenog ugovora o najmu stana, imao obvezu plaćanja najamnine, koja je u vrijeme stupanja na dužnost, zatim krajem 2021. i krajem 2022. iznosila mjesečno 2.800,00 kuna.

Na navedeni Zaključak obveznik se očitovao dopisom zaprimljenim u Povjerenstvu 6. prosinca 2023., navodeći da nije bio svjestan obveze prijavljivanja najma.

Uvidom u očitovanje Ministarstva financija, Porezne uprave, Područnog ureda Zagreb, Ispostave Maksimir, KLASA: 410-01/23-01/372, URBROJ: 513-07-01-04-23-2 od 6. listopada 2023. utvrđeno je da je obveznik Zvonimir Troskot kao najmoprimac 3. travnja 2018. sklopio ugovor na neodređeno vrijeme o najmu stana u Zagrebu na adresi ……………………, i to s ……………………. kao najmodavcem uz mjesečnu najamninu u iznosu od 2.800,00 kn.

Uvidom u sam ugovor o najmu utvrđena je istovjetnost ugovaratelja, datuma sklapanja ugovora i bitnih elemenata ugovora, kao i u gornjem očitovanju Porezne uprave Ministarstva financija. Predmet ugovora je stan površine 49,06 m2.

Uvidom u Dodatak I. ugovora o najmu stana od 11. rujna 2013. utvrđeno je da su gore navedeni ugovaratelji promijenili članak 5. ugovora, odnosno iznos najamnine koja prema navedenom Dodatku I. ugovora iznosi 540,00 EUR.

Slijedom navedenog, iz usporedbe podataka iz gore navedenih provjeravanih imovinskih kartica obveznika Zvonimira Troskota te podataka prikupljenih od Porezne uprave proizlazi nesklad u odnosu na podatke o obvezama, na koji nesklad upućuje propust obveznika da u imovinskoj kartici povodom stupanja na dužnost te u podnesenim godišnjim karticama za 2021. i 2022. prijavi iznos najamnine u iznosu od 2.800,00 kn za najam stana u Zagrebu na adresi …………………., a koji bi nesklad bio otklonjen za ubuduće tek navođenjem podataka o predmetnoj obvezi u imovinskoj kartici povodom ispravka podataka, podnesenoj 18. rujna 2023.

Slijedom navedenog, obveznik Zvonimir Troskot, zastupnik u Hrvatskom saboru, počinio je povredu članka 29. ZSSI-a, u vezi s člancima 10., 11. i 12. stavkom 3. ZSSI-a.

Napominje se da promjena iznosa mjesečne najamnine sukladno navedenom aneksu ugovora od 11. rujna 2013. predstavlja promjenu imovinskog podatka koju je obveznik dužan prijaviti u godišnjoj imovinskoj kartici za 2023. koja se podnosi po isteku iste godine.

Slijedom navedenog, Povjerenstvo je donijelo odluku kao u točki I. izreke.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., 11. i 12. Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Člankom 50. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 530,00 eura do 5.309,00 eura vodeći računa o težini i posljedicama povrede Zakona.

Prilikom donošenja odluke o visini sankcije obustave isplate dijela neto mjesečne plaće, Povjerenstvo je cijenilo činjenicu da je podnošenje izvješća o imovinskom stanju dužnosnika jedna od osnovnih obveza dužnosnika u smislu ZSSI-a te učinkovit instrument sprječavanja sukoba interesa i prevencije korupcije. Javnošću i objavom podataka iz podnesenih izvješća o imovinskom stanju dužnosnika ostvaruju se osnovni ciljevi donošenja ZSSI-a, kao što su jačanje integriteta, objektivnosti, nepristranosti i transparentnosti u obnašanju javnih dužnosti a osobito jačanje povjerenja građana u tijela javne vlasti.

Povjerenstvo je stoga uz navedeno, prilikom odmjeravanja visine sankcije, kod obveznika otegotnim utvrdilo činjenicu da se radi o povredi ZSSI-a učinjenoj u odnosu na veće vremensko razdoblje, odnosno nesklad u odnosnu na tri imovinske kartice, dok je olakotnim utvrdilo činjenicu da mu Povjerenstvo dosad nije izricalo sankciju radi povrede odredaba ZSSI-a te da se radi u propustu koji se odnosi samo na navođenje obveze.

Cijeneći navedene okolnosti, Povjerenstvo smatra da je za opisanu povredu primjerena sankcija iz članka 50. stavka 1. podstavka 2. ZSSI-a, novčana sankcija u iznosu od 530,00 eura.

Slijedom navedenog, odlučeno je kao u točki II. izreke.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Zvonimir Troskot osobnom dostavom
2. Objava na mrežnim stranicama Povjerenstva nakon uredne dostave obvezniku
3. Pismohrana